
A migránsok ábrázolásának alakulása az online sajtóban 2015-2023 között Magyarországon

Kulcsszavak: migráció; menekültválság; médiaábrázolás
A kutatásomban a bevándorlók magyarországi online sajtóban való ábrázolását és annak időbeli változásait kutattam 2015 és 2023 között. Az elmúlt évtizedben folyamatosan felmerülő ügyként jelent meg a migráció mind nemzetközi, mind hazai viszonylatokban, s Magyarországon a kezdetektől megfigyelhető migrációellenes narratíva mind a politikában, mind a sajtóban erőteljesen érvényesült. Azáltal, hogy a nyilvánosság elsősorban a hazai médiából értesült az események fejleményeiről, az online sajtó aktív szereplőként járult hozzá a bevándorlókkal, menekültekkel kapcsolatos diskurzus fenntartásához. Dolgozatom célja az volt, hogy feltárjam, hogy hogyan alakult a bevándorlókról alkotott kép a magyarországi online sajtóban. Kvalitatív tartalomelemzéssel vizsgálódtam, melynek folyamán a népszerűségük alapján kiválasztott hírportálok cikkeit elemeztem. A vizsgálat során arra kerestem a választ, hogy milyen üzeneteket közvetítettek a híroldalak, továbbá, hogy ezek idővel hogyan változtak. Ezek feltárásával azt tudtam kideríteni, hogy a megrajzolt narratíva miképp járult hozzá tartalmaival a politikai vitához, és az embereknek a migránsokról kialakított képéhez. A cikkeket szakértői mintavétellel választottam ki, melyek elemzése által mutatkozik meg, hogy a híroldalak hogyan tálalták az egyes eseményeket. Az elemzés során figyelembe vettem a megjelenő témákat és hangnemeket, a képek szereplőit és az ő ábrázolásaikat, a menekültekre/bevándorlókra vonatkozó szóhasználatot, az őket bemutató jellemzőket, valamint az események helyszínét. A kutatási eredmények alátámasztották, hogy a bevándorlók ábrázolása változott az évek alatt, mely mögött gyakran a híroldalak tulajdonlási struktúráinak megváltozása állt. Ezen felül az is kiderült, hogy a migráció témáját a nacionalista, gyakran propagandisztikus ábrázolások járják át, valamint, hogy a menekültirány változása jelentősen átalakítja a cikkek narratíváit.



